En bro over Helsingørmotorvejen er styrtet sammen. Det er sket mellem afkørsel 13 Gl. Holte og afkørsel 14 Nærum.

Kort inden klokken 23 melder Nordsjællands Politi, at man ikke har meldinger om tilskadekomne.

Motorvejen er afspærret i begge retninger.

- Vi har masser af politifolk derude. Vejen er spærret i begge spor. Vi arbejder på at få trafikken dirigeret andre steder hen, siger politiets vagtchef, Søren Bjørnested, til Ritzau.

Ingen meldinger om tilskadekomne

Det er en helt ny bro, der er styrtet sammen. Broen er ikke færdig med at blive støbt endnu, og der ligger dele af den hen over Helsingørmotorvejen. Det fortæller trafikmedarbejder, Jesper Nielsen, hos Vejdirektoratet til dr.dk.

- Det skete klokken 21.37, og vi har heller ingen medlinger om tilskadekomne, siger Jesper Nielsen.

Endnu ved man ikke, hvorfor broen styrtede sammen.